ועדת הכלכלה, כנסת 24, פרוטוקול מספר 1, 2021-07-26 13:01

מיכאל ביטון: טוב, אני מאוד נרגש מהיום הזה ואני אשא דברים, אבל מקדמים בברכה את יושב-ראש הכנסת, יושב-ראש ועדת הכנסת, מזכירת הכנסת, חברי הכנסת, צוות הוועדה על תחומיו שנפרט בהמשך.

מיכאל ביטון: נקבל את ברכת היושב-ראש.

מיקי לוי: תודה רבה.

מיקי לוי: באמת אחת הוועדות היותר חשובות.

מיקי לוי: היו כאן אנשים שהם הטביעו כאן את חותמם, מרגי ואיתן ואתי היועצת המשפטית המיתולוגית.

מיקי לוי: ישבת לידה הרבה זמן, אתה יודע את כל הטריקים והשטיקים בוועדה הזו ולא חסר.

מיקי לוי: (ח"כ יעקב מרגי נכנס לדיון) בדיוק הזכרתי אותך בהחלט לטובה כמי שניהל את הוועדה הזו ביד רמה.

מיקי לוי: הוועדה הזו בדרך כלל טיפלה בתהליכים שהם תהליכים ארוכי טווח, תהליכים מאוד כבדים, מהותיים הן בחברה הישראלית והן בכלכלה הישראלית.

מיקי לוי: אני מנוע מלהזכיר את כל המכובדים שאמרת לפני כן, אז את כל מי שהזכרת.

מיקי לוי: ראינו דחיפות להקים את הוועדה הזו.

מיקי לוי: אני אומר עוד פעם, אני מצר על כך שבאמת לא הגענו לכדי הסכמות.

מיקי לוי: מאוד הייתי רוצה.

מיקי לוי: זה מאוד מפריע לי, מדיר שינה מעיניי, אמרתי את זה גם בבוקר, שלא הגענו להסכמות בהקמת הוועדות.

מיקי לוי: עדיין כולי תקווה שהוועדות האלה יקומו בהסכמה.

מיקי לוי: חבר הכנסת מרגי, אתה חבר בוועדה הזו, מתוכנן להיות?

יעקב מרגי: מיועד.

מיקי לוי: אוקיי, מיועד זה מתוכנן להיות.

מיקי לוי: אין לי בכלל ספק שהניסיון של חבר הכנסת מרגי יהיה לך לסיוע רב.

מיקי לוי: אני רוצה לאחל לך בשמי, בשם חברי הכנסת הצלחה בכל אשר תלך הוועדה הזאת.

מיקי לוי: ככל שתצטרך, גם עובדי הכנסת, גם מנגנון הכנסת יהיה לך לסיוע ככל שנידרש.

מיקי לוי: יש כאן אנשים ותיקים שמכירים את כל הטריקים, את כל החפירות של הוועדה הזו ויש חפירות בוועדה הזו.

מיקי לוי: איך מישהו אמר לי?

מיקי לוי: דווקא חבר כנסת מש"ס שקלטתי אותו וחנכתי אותו במשך שנתיים.

יעקב מרגי: תגיד את השם שלו.

מיקי לוי: הסטודנט עלה על רבו ואמר, כשבאים בטענות, תורידו הסתייגויות, תפסיקו עם הרביזיות, תפסיקו עם נושא חדש, תפסיקו עם זה.

מיקי לוי: אז הוא אומר, לכו למיקי לוי, הוא לימד אותנו.

מיקי לוי: הוועדה הזו באמת צברה ניסיון רב ואני מאחל לך בהצלחה רבה מכל הלב.

מיקי לוי: הצלחתך-הצלחתנו, לך ולכל צוות העובדים הוותיקים כאן.

מיקי לוי: אנחנו קטונו לידכם, אז בהצלחה מכל הלב.

מיכאל ביטון: תודה רבה יושב-ראש הכנסת.

מיכאל ביטון: אדוני יושב-ראש הכנסת, יושב-ראש ועדת הכנסת, חברות וחברי הכנסת, אני מאוד שמח שנמצאים איתי חברי סיעתי, חברי הקואליציה, ועוד יותר שמח שחברי האופוזיציה פה, כי הם חבריי לא פחות, ושותפיי, ומרגי עשה פה עבודה ונפגשנו ללמוד ונתן עצות.

מיכאל ביטון: אני שמח שאתם פה מיכל ומרגי, וכל חברי האופוזיציה ירגישו פה בבית, משפיעים ושווים בוועדה הזאת.

מיכאל ביטון: מזכירת הכנסת, מנהלת הוועדה והצוות, דובר הוועדה, היועץ המשפטי לוועדה.

מיכאל ביטון: איפה היועצת המשפטית לכנסת?

מיכאל ביטון: הייתה פה.

קריאה: היא הייתה, כן.

מיכאל ביטון: צוות אגף המחקר והמידע של הכנסת.

מיכאל ביטון: אומר קהלת, "ושבתי אני ואראה את כל העשוקים אשר נעשים תחת השמש והנה דמעת העשוקים ואין להם מנחם ומייד עושקיהם כוח ואין להם מנחם", כתב שלמה המלך, ומשורר אחר, רוני סומק כתב: "כאילו אפשר למתוח קו ולומר, מתחתיו העוני.

מיכאל ביטון: הנה הלחם שבצבעי איפור זולים נהיה שחור, והזיתים בצלחת קטנה על מפת השולחן באוויר, עפו יונים במטס הצדעה לצלילי הפעמון שביד מוכר הנפט בעגלה האדומה.

מיכאל ביטון: והיה גם קול הנחיתה של מגפי הגומי באדמה הבוצית.

מיכאל ביטון: הייתי ילד בבית שקראו לו צריף בשכונה שאמרו עליה מעברה.

מיכאל ביטון: הקו היחיד שראיתי היה קו האופק ומתחתיו הכול נראה עוני".

מיכאל ביטון: דמעת העשוקים שאין לה מנחם והקו הזה הדמיוני, השקוף שעליו מדבר רוני סומק, הם המחזות שראיתי מול עיניי כאשר התבקשתי לעמוד בראש הוועדה הזאת.

מיכאל ביטון: הקו הזה שאינו מפריד רק בין מי שיש לו למי שאין לו, אלא גם בין מי שקולו נשמע בעוז למי שקולו חנוק בעמל היום-יום ודמעתו אינה נראית.

מיכאל ביטון: הקו שמתחתיו נמצאים כל האנשים הפשוטים שעמלים לפרנס את עצמם ואת משפחותיהם, שנאבקים על הזכות לתנאי פתיחה שיאפשרו להם לממש את עצמם ואת יכולותיהם, את חלומותיהם כפי שביקשו הוריי בירוחם של שנות ה-60' כאשר גרו במעברה ואחר כך בחצי בית צנוע וצפוף בדיור הציבורי.

מיכאל ביטון: על כן, שלושה ערכים מרכזיים הם שינחו אותי בוועדה כפי שהנחו אותי בכל דרך שבה צעדתי עד כה: אחד, דאגה לשגשוגה ופיתוחה של ישראל ולחוסנה הכלכלי עם כלכלה מרחיבה, משתפת, ברת קיימא.

מיכאל ביטון: שניים, כלכלה שיש בה גם ובעיקר דאגה לאדם הקטן ולאוכלוסיות המוחלשות.

מיכאל ביטון: שלוש, צמצום הפערים בין הפריפריה למרכז.

מיכאל ביטון: עשינו את זה בירוחם.

מיכאל ביטון: אף אחד לא האמין שנצא ממשבר כלכלי, מגירעונות והלוואות לצמיחה ושגשוג לצד יציבות כלכלית.

מיכאל ביטון: אפשר וצריך לעשות את כל זה גם במדינת ישראל כולה.

מיכאל ביטון: כל אחד מהערכים הללו, בוודאי כולם יחדיו אינם ערכים של חסד אלא של צדק.

מיכאל ביטון: יותר מכך, אלו הם הערכים שבמשקל נכון יובילו לשגשוג חברתי ושגשוג כלכלי.

מיכאל ביטון: חברה שיש בה פערים גדולים, חברה שבה החלשים מוחלשים, חברה שבה לא רואים את האדם הקטן היא חברה בסכנה.

מיכאל ביטון: מדינה שבה האנשים הקטנים נראים, המוחלשים מתחזקים והפערים בה מצטמצמים היא מדינה משגשגת שכולם שותפים ותורמים להצלחתה ונרתמים ממנה ונתרמים.

מיכאל ביטון: מפני שכך, נושאי הליבה שבהם נעסוק למען אזרחי ישראל הם אלה שבהם מצוי עוול ותיקונו, שנשזר בערכי היסוד שעליהם דיברתי ואלו הן: יוקר המחיה ועלות הקיום במיוחד עבור מעמד הביניים והמעמד הנמוך, הקרטלים והמונופולים, הדיור הציבורי, דיור בר השגה ושכירות לטווח ארוך במחירים שפויים במיוחד לצעירים, העסקים הקטנים והבינוניים שכורעים תחת הנטל והחזרת המשק לאחר הקורונה להיקף תעסוקה ראוי, צמיחה ראויה לכולם ופרנסה בכבוד לכל ישראלית וישראלי.

מיכאל ביטון: לא נירתע מלפעול אל מול הכוחות החזקים ביותר במשק שפעמים רבות מדי עושים לביתם ולכיסם בצורה לא הוגנת וספק חוקית בלי להקדיש ולו לרגע מחשבה על האזרח הקטן שנאנק תחת הנטל.

מיכאל ביטון: אני מאמין בצמיחה מכלילה, במדיניות של תעשייה וחקלאות נרחבת ומקיפה שמספקת תעסוקה ראויה לאזרחי ישראל, בתעשיית הייטק שפירות הצמיחה והפריון המופלאים שלה מגיעים לאוכלוסיות נוספות, לערבים, לחרדים, לדרוזים, לתושבי הפריפריה הרחוקה.

מיכאל ביטון: זה לא מספיק שיש הייטק בקריית גת.

מיכאל ביטון: זה מרכז הארץ.

מיכאל ביטון: זה לא מספיק שיש הייטק ביוקנעם.

מיכאל ביטון: זה כמעט מרכז הארץ.

מיכאל ביטון: צריכים הייטק בקריית שמונה, חצור, שלומי, נהריה, במצפה רמון, באופקים, בדימונה, בירוחם, בערבה התיכונה, באילת.

מיכאל ביטון: זאת הפריסה הגיאוגרפית לצד הפריסה של האוכלוסיות שהזכרתי קודם.

מיכאל ביטון: זה נכון חברתית וזה נכון כלכלית להרחיב את הייצור בישראל, להעלות את שיעורי הפריון, להגדיר ולפזר אותם בחברה הישראלית כולה לטובת הצמיחה של כולנו.

מיכאל ביטון: אדם הוא תבנית נוף מולדתו ואיש ציבור הוא תבנית נוף ביתו.

מיכאל ביטון: ביתנו היה בראשיתו מעברה ולאחר מכן דירת עמידר, על כן מצב הדיור הציבורי המחפיר ואי עמידת הממשלות ביעדים שהציבו לעצמם לביסוסו והרחבתו, לתחזוקתו הראויה, מחייבת דיון עומק ומעשים.

מיכאל ביטון: אני מאמין שלכל אדם מגיע לחיות תחת קורת גג ראויה ומיטיבה שמימונה אינו מביא אותו לסף קריסה.

מיכאל ביטון: נקדם פתרונות של דיור בר השגה ודיור הוגן לכל אזרחי ישראל ובמיוחד לצעירים שלנו הרוצים וזקוקים לכך.

מיכאל ביטון: הוועדה הזאת דרמטית לעבודת הממשלה.

מיכאל ביטון: בצילה ותחת פיקוחה חוסים משרדי מפתח, אולי הכי הרבה משרדים בהיקף הכי גדול בממשלה: משרד הכלכלה והתעשייה, משרד החקלאות ופיתוח הכפר, משרד התחבורה והבטיחות בדרכים, משרד הבינוי והשיכון, משרד האנרגיה, משרד התקשורת, משרד הפריפריה והגליל ומשרד התיירות.

מיכאל ביטון: שרים, מנכ"לים ופקידי ציבור שיהיו קשובים לכנסת כריבון העם, יקבלו מהוועדה תמיכה וסיוע בכל תוכנית שירצו להוציא לפועל למען המוחלשים ביותר.

מיכאל ביטון: כך גם להיפך.

מיכאל ביטון: משרדי ממשלה שלא יהיו קשובים לכנסת ולזעקת העם, ידרשו לתת דין וחשבון בוועדה הזאת באופן נוקב ללא הבדלים בין ימין לשמאל, ללא הבדלים בין קואליציה ואופוזיציה.

מיכאל ביטון: יש לנו שליחות משותפת, שליחות שוויונית לעשות את הדבר הנכון בזמן הנכון.

מיכאל ביטון: טובת הכלל וטובת היחיד היא היחידה שלנגד עינינו.

מיכאל ביטון: לא נסתפק בדיבורים אלא נחפש את האחראים ונוביל לחקיקה מחייבת ומתמרצת.

מיכאל ביטון: כאן בוועדה נאפשר לכולם לדבר, לדבר קצר ולדבר לעניין בניגוד לנאום הזה, אבל אני מבטיח בעתיד להיות קצר.

מיכאל ביטון: לומר מעט ולעשות הרבה.

מיכאל ביטון: לא נאפשר שיח פוגעני ורמיסת כבודם של אישי ופקידי ציבור.

מיכאל ביטון: על כך אקפיד ביותר.

מיכאל ביטון: אלה ימי קורונה, ימי כלכלה במשבר, ימים שהוועדה חשובה מאין כמותה.

מיכאל ביטון: הוועדה תעמוד על תחומיה ועל סמכויותיה, לא תאפשר מסלולים עוקפים לנושאים שאמורים להגיע אליה.

מיכאל ביטון: היא תפעל ביעילות ובמהירות בכל מה שמיטיב עם האזרחים.

מיכאל ביטון: נשאל שאלות קשות ונעמול על מנת לספק תשובות עומק ראויות.

מיכאל ביטון: תודתי נתונה ליושבי-ראש הוועדה בעבר שפגשתי ושיתפו אותי בניסיונם הרב: איתן כבל, יעקב מרגי שנמצא איתנו, אבישי ברוורמן ורבים אחרים.

מיכאל ביטון: עם כניסתי לתפקיד פגשתי צוות ועדה מקצועי ויוזם, בראשם ד"ר עידית חנוכה וצוותה, היועץ המשפטי לוועדה, איתי עצמון וצוותו, דובר הוועדה ליאור רותם, צוות אגף המחקר והמידע שרבים עובדים איתנו שם, שיעבוד בצמוד אלינו בהובלת הודיה קין.

מיכאל ביטון: סמוך ובטוח כי יחד נפעיל וניצור ועדה משפיעה בכנסת ישראל.

מיכאל ביטון: אני מודה על הזכות שניתנה בידי לעמוד בראש הוועדה הזאת, ועל מנת לסגור מעגל כפי שפתחתי בשיר, אני אסיים בשיר.

מיכאל ביטון: הפעם בשיר שכתב ארז ביטון, שעבודת המחקר הראשונה האקדמית שלי ב-1995 הייתה על שירתו לפני שקיבל את פרס ישראל.

מיכאל ביטון: הוא היה משורר נידח.

מיכאל ביטון: לא ידעו מי זה ארז ביטון ב-95' ו-96'.

מיכאל ביטון: יש לו שיר שאומר: "בואו מן הפינה אל בימת הבמות", אז גם אותו אנחנו מביאים עכשיו אל בימת הבמות.

מיכאל ביטון: "על סף חצי בית בארץ ישראל עמד אבי".

מיכאל ביטון: אתם מבינים למה.

מיכאל ביטון: חצי בית זה ביחס לדיור הציבורי והמעברה, ולעזוב ארצות.

מיכאל ביטון: "על סף חצי בית בארץ ישראל עמד אבי, מצביע לצדדים ואומר: בהריסות האלה נבנה פעם מטבח לבשל בו זנב לוויתן ושור הבר, ובהריסות האלה נקים פינת תפילה למצוא מקום למקדש מעט.

מיכאל ביטון: אבי נשאר בסף ואני כל ימיי מציב פיגומים אל לב השמיים".

מיכאל ביטון: שנציב פיגומים, נבנה בתים ונממש את הזכויות של אזרחי ישראל בוועדה.

מיכאל ביטון: תודה רבה לכולם.

מיקי לוי: בהצלחה.

מיקי לוי: אני נאלץ לרוץ, יש לי עוד ועדה.

מיקי לוי: אין לי בכלל ספק, כראש עיר מצטיין תעשה פה רבות, ולצעירים שעוד לא מכירים, יש סרט "להיות קצין".

מיקי לוי: אתם לא מכירים.

מיקי לוי: הוא היה אחד השחקנים הראשיים בבה"ד 1.

יעל רון בן משה: ברור, שנת 91'.

מיכאל ביטון: חברי הכנסת, עמכם הסליחה.

מיכאל ביטון: היושב-ראש נאלץ לצאת ואנחנו עכשיו נמשיך את הדיון ונאפשר לחברי הכנסת לדבר.

מיכאל ביטון: חברת הכנסת יעל רון.

יעל רון בן משה: תודה רבה.

יעל רון בן משה: אני ביקשתי לדבר ראשונה גם מכיוון שחשוב לי מאוד לברך את היושב-ראש וגם כי אני מתנצלת מראש אבל אני צריכה ללכת להצביע בוועדת כספים, ממתינים לי, אז תודה שאפשרת לי.

יעל רון בן משה: היושב-ראש היקר שבאמת כפי שציין יושב-ראש הכנסת, בשנת 91' השתתף בסרט התיעודי "להיות קצין".

יעל רון בן משה: מי שלא ראה את זה עוד, אז מומלץ.

יעל רון בן משה: אני הייתי אז תלמידה בכיתה ז'.

יעל רון בן משה: גרנו בנהריה ואז אני ידעתי שאני רוצה להכיר את האיש הזה, וכעבור שנים נפגשנו גם במסגרת השלטון המקומי וגם בעוד מסגרות, ולא במקרה אחר כך נפגשנו גם במסגרת חוסן לישראל, כחול לבן, ואני מעריכה אותך מאז.

יעל רון בן משה: למדתי ממך רבות.

יעל רון בן משה: הראשון שקיבל אותי פה בכנסת כשעוד לא הייתי שום דבר.

יעל רון בן משה: למדתי ממך המון.

יעל רון בן משה: אני מקווה ללמוד ממך גם בהמשך.

יעל רון בן משה: במעמד הזה אני מאחלת לך המון בהצלחה, איש ארץ ישראל שיודע גם אנגלית וגם לדבר בשפות נוספות, ומכיר את הנגב והגליל ובאמת את כלל החברה הישראלית, גורם לי להתרגש.

יעל רון בן משה: הרבה פעמים כשאנחנו נפגשים, מכיר את ילדיי, מארח אותם פה.

יעל רון בן משה: זכות גדולה להיות איתך ועם הצוות שלך.

יעל רון בן משה: אני שמחה שאתה במקום הזה.

יעל רון בן משה: כתבתי לך אתמול, האיש הנכון במקום הנכון.

יעל רון בן משה: אני מאמינה בכך בכל ליבי, מאחלת לך המון הצלחה עם צוות הוועדה, עם הצוות שלך.

יעל רון בן משה: הצלחתך-הצלחתנו-הצלחת מדינת ישראל והחברה הישראלית.

יעל רון בן משה: בהצלחה.

מיכאל ביטון: תודה, יעל, ואת הנציגה האותנטית של הגליל ועכשיו יש פה עוד נציגים חדשים, ולא פחות חשוב שתהיה את הברית הזאת של נגב וגליל שעובדים יחד.

מיכאל ביטון: תודה רבה.

מיכאל ביטון: חבר הכנסת וחברי, איתן גינזבורג.

איתן גינזבורג: תודה רבה אדוני.

איתן גינזבורג: לא ארחיב במילים מדי.

איתן גינזבורג: אין לי ספק שהוועדה זכתה ביושב-ראש מיוחד, ביושב-ראש בעל רגישות חברתית מאוד גבוהה עם אינטליגנציה רגשית מאוד גבוהה ועם ידע עצום ועשיר.

איתן גינזבורג: כל המסע שאתה סוחב על כתפיך לאורך חייך הוא מסע מרתק, הוא מסע שהוא חוצה את החברה הישראלית.

איתן גינזבורג: אין לי ספק שיבוא לידי ביטוי פה בוועדה הזאת.

איתן גינזבורג: אני באופן אישי תמיד אהיה נכון ומוכן לסייע בכל דרך ובכל אופן, עומד לרשותך ואין לי ספק שאזרחי ישראל זכו ביושב-ראש ועדת כלכלה כמוך, אז המון הצלחה.

מיכאל ביטון: תודה אחי ורעי.

מיכאל ביטון: בבקשה, חברת הכנסת לימור מגן.

לימור מגן תלם: תודה.

לימור מגן תלם: אנחנו לא מכירים.

לימור מגן תלם: אנחנו נכיר לדעתי בצורה אינטנסיבית, אבל אני חייבת לומר שמאוד התחברתי לדברי ברכה שלך, לכל הנושא של צמצום פערים בפריפריה, צמצום פערים בין הפריפריה למרכז, לקדם את הכלכלה.

לימור מגן תלם: אני אישית מאוד שמחה להיות בוועדה הזו.

לימור מגן תלם: אני מאמינה שתהיה פה עשייה גדולה ואני רוצה לקוות שתהיה פה עשייה גדולה.

לימור מגן תלם: אני רק רוצה לברך אותך שיהיה לך הרבה בהצלחה, וההצלחה שלך היא ההצלחה של כולנו.

מיכאל ביטון: תודה רבה, לימור.

איתן גינזבורג: צריך לדעת שלימור באה מהשלטון המקומי.

מיכאל ביטון: שמח שאת איתנו.

לימור מגן תלם: הייתי יועצת משפטית של עיריית מגדל העמק 20 שנה, של הוועדה המקומית.

מיכאל ביטון: אז יש לך ידע.

מיכאל ביטון: את יודעת.

מיכאל ביטון: אנחנו, יש לנו ברית.

מיכאל ביטון: את רואה, כל השורה הזאת, זה היה ראש עיר ואיתן היה ראש עיר ואני ראש עיר ואת מכירה את המוניציפאלי.

מיכאל ביטון: אלה אנשי מעשה.

לימור מגן תלם: אנחנו נשמח לתרום.

מיכאל ביטון: טוב לראות אותך איתנו.

מיכאל ביטון: תודה.

לימור מגן תלם: תודה.

מיכאל ביטון: ידידי ורעי, חבר הכנסת מופיד מרעי.

מופיד מרעי: השמחה כפולה כי אתה היית ראש העיר ירוחם בפריפריה, והשמחה השנייה שאתה גם מכחול לבן, אז אני מברך אותך גם כחבר כנסת מכחול לבן וגם כקולגה לשעבר, ראש העיר.

מופיד מרעי: להיות יושב-ראש ועדת הכלכלה יש הרבה משמעות במיוחד לאיש שמגיע מהשטח, מהעוני כמו שאתה אמרת, שגדל מלמטה, מכיר, מבין, חווה והרגיש את כל הבעיות ואת כל תלאות החיים עד שהגעת לכאן.

מופיד מרעי: זה זכות גדולה שאתה מגיע לכאן, זכות גדולה להיות חבר שלך, זכות גדולה להיות גם בסיעה שלך.

מופיד מרעי: אני מאמין מההיכרות שלי איתך הקרובה משני הכובעים, גם כראש העיר בירוחם ואני כיושב-ראש פורום ראשי הרשויות הדרוזיות והצ'רקסיות, ומכיר את קווי החשיבה שלך, אז אין לי ספק שאתה תצליח, וממקומך כיושב-ראש ועדת הכלכלה אתה תהיה ברכה לעם ישראל כי זה מה שהם מצפים.

מופיד מרעי: תודה.

מיכאל ביטון: תודה אחי ורעי.

מיכאל ביטון: תודה רבה.

מיכאל ביטון: חבר הכנסת רון כץ, בבקשה.

רון כץ: כמי שבא מהמוניציפאלי ובטח היה ראש עיר, יודע מעבר להתפלפלות ומעבר לדבר, יודע גם לעבוד תכל'ס, והוועדה הזאת חייבת מישהו שיודע לעבוד תכל'ס.

רון כץ: אחת הסיבות המרכזיות שאני ביקשתי להיות פה, זה כי אתה יושב-ראש.

רון כץ: כבר אמרתי לך את זה אבל אני אומר את זה לפרוטוקול.

רון כץ: אני חושב שאתה האיש הנכון בזמן הכי נכון להוביל את הוועדה המאוד חשובה הזאת גם לגבהים וגם להישגים אמיתיים, שפה אנחנו נקבל החלטות אמיתיות ונהיה אוזן קשבת למי שצריך אותנו, כי בסופו של דבר בשביל זה אנחנו פה.

רון כץ: כמי שבא מהמוניציפאלי גם, אני מאוד מאמין בקשר האישי ובאמת בסיוע למי שצריך עזרה, כי מי שלא צריך עזרה, לא צריך אותנו פה ומי שצריך עזרה, ידע לפנות אליך וידע לפנות אליי ואני בטוח שיידע לפנות לעוד חברים פה.

רון כץ: אני מאמין באמת בלב גדול שאנחנו נעשה פה עבודה אמיתית ורצינית, אז אני מאחל לך באמת הצלחה גדולה ואני לשירותך בכל דבר ובכל עניין, ונעשה ונצליח.

מיכאל ביטון: תודה, רון, זה מרגש מה שאמרת וממש אני רואה שבונים שותפות פה באמת של אנשי מעשה לתיקון ושיפור החברה הישראלית ולתת הזדמנויות ולתקן עיוותים, אז זה תענוג.

מיכאל ביטון: תודה רבה לך.

מיכאל ביטון: יש לנו עוד חברי כנסת?

מיכאל ביטון: מחר כבר יש ישיבה ראשונה, לידיעתכם.

מיכאל ביטון: יכולים לגלות להם מה הנושא?

מיכאל ביטון: משהו מפתיע, קורונה, אז מוזמנים מחר.

מיכאל ביטון: אנחנו נפרסם סדר-יום.

רון כץ: אולי כדאי לפתוח איזו קבוצת וואטסאפ?

מיכאל ביטון: נעשה.

מיכאל ביטון: יש חברי כנסת מהליכוד שהם רק מיועדים, אבל מי שוודאי איתנו, אנחנו נכניס אותו לקבוצה ונכניס את כולם לעניינים.

מיכאל ביטון: תודה רבה לכולם.